KOMISIJOS REGLAMENTAS (EB) Nr. 1399/2007
2007 m. lapkričio 28 d.
kuriuo leidžiama naudoti autonominę pereinamojo laikotarpio dešrų ir tam tikrų mėsos produktų, kurių kilmės šalis yra Šveicarija, importo tarifinę kvotą ir nustatoma jos administravimo tvarka
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1), ypač į jo 11 straipsnio 1 dalį,
kadangi:
(1)
Tarybos reglamentu (EB) Nr. 1355/2007 (2) leidžiama naudoti Bendrijos autonominę pereinamojo laikotarpio 1 900 tonų dešrų ir tam tikrų mėsos produktų, kurių kilmės šalis yra Šveicarija, importo tarifinę kvotą.
(2)
Siekiant užtikrinti galimybę naudotis kvota iki įsigalios Susitarimas tarp Europos bendrijos ir Šveicarijos Konfederacijos dėl prekybos žemės ūkio produktais (3) (toliau - Susitarimas), patvirtintas Tarybos ir Komisijos sprendimu 2002/309/EB, Euratomas (4), tikslinga leisti naudoti tas autonomines pereinamojo laikotarpio tarifines kvotas nuo 2008 m. sausio 1 d. iki 2009 m. gruodžio 31 d.
(3)
Kad produktams būtų taikomos tos tarifinės kvotos, pagal Susitarimo 4 straipsnyje nurodytas taisykles jų kilmės šalis turėtų būti Šveicarija.
(4)
Tarifinės kvotos administravimas turėtų būti grindžiamas importo licencijomis. Šiuo tikslu reikėtų nustatyti išsamias importo licencijų paraiškų teikimo ir informacijos šiose paraiškose bei importo licencijose pateikimo taisykles.
(5)
Jei šiame reglamente nenumatyta kitaip, turėtų būti taikomas 2000 m. birželio 9 d. Komisijos reglamentas (EB) Nr. 1291/2000, nustatantis bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (5), ir 2006 m. rugpjūčio 31 d. Komisijos reglamentas (EB) Nr. 1301/2006, nustatantis žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (6).
(6)
Siekiant užtikrinti reguliarų importą, produktų, kuriems taikoma importo tarifinė kvota, kiekis turėtų būti paskirstytas į keturias laikotarpio nuo sausio 1 d. iki gruodžio 31 d. dalis. Reglamentu (EB) Nr. 1301/2006 nustatyta, kad licencijų galiojimo laikas baigiasi paskutinę importo tarifinių kvotų galiojimo laikotarpio dieną.
(7)
Ūkio subjektų labui reikėtų numatyti, kad Komisija nustatytų kiekį, kuriam nebuvo pateiktos paraiškos ir kuris bus perkeltas į kitą laikotarpio dalį.
(8)
Šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Skiriama dešrų ir tam tikrų mėsos produktų importo tarifinė kvota, kaip numatyta Reglamente (EB) Nr. 1355/2007.
Importo tarifinę kvotą leidžiama naudoti kasmet nuo sausio 1 d. iki gruodžio 31 d. Ši autonominė pereinamojo laikotarpio priemonė taikoma nuo 2008 m. sausio 1 d. iki 2009 m. gruodžio 31 d.
Kvotos eilės numeris yra 09.4180.
2. Bendras produktų, kuriems taikoma 1 dalyje nurodyta kvota, metinis kiekis, muito mokesčiai ir KN kodai nustatyti I priede.
2 straipsnis
Jei šiame reglamente nenumatyta kitaip, taikomas reglamentai (EB) Nr. 1291/2000 ir (EB) Nr. 1301/2006.
3 straipsnis
Importo tarifinės kvotos laikotarpiu metinis kiekis paskirstomas šioms keturioms laikotarpio dalims:
a)
25 % - nuo sausio 1 d. iki kovo 31 d.;
b)
25 % - nuo balandžio 1 d. iki birželio 30 d.;
c)
25 % - nuo liepos 1 d. iki rugsėjo 30 d.;
d)
25 % - nuo spalio 1 d. iki gruodžio 31 d.
4 straipsnis
1. Taikant Reglamento (EB) Nr. 1301/2006 5 straipsnį, importo licencijos pareiškėjas pateikdamas pirmą paraišką nurodytam metinės kvotos laikotarpiui pateikia įrodymą, kad jis per kiekvieną iš dviejų tame straipsnyje nurodytų laikotarpių importavo arba eksportavo ne mažiau kaip 25 tonas produktų, minimų Reglamento (EB) Nr. 2759/75 1 straipsnyje.
2. Importo licencijos paraiškose nurodomas eilės numeris ir gali būti nurodyti keli produktai, kuriems taikomi skirtingi KN kodai ir kurių kilmės šalis yra Šveicarija. Tokiais atvejais visi KN kodai nurodomi 16 skiltyje, o jų aprašymai - 15 skiltyje.
Importo licencijos paraiška pateikiama ne mažiau kaip 1 tonai produkto svorio, tačiau negali būti pateikiama daugiau kaip 20 % kiekio, skirto kiekvienai importo tarifinės kvotos laikotarpio daliai.
3. Importo licencijomis įpareigojama produktus importuoti iš nurodytos šalies.
4. Importo licencijų paraiškose ir importo licencijose pateikiami šie įrašai:
a)
8 skiltyje - kilmės šalis ir žodelis „taip“, pažymėtas kryželiu;
b)
20 skiltyje nurodoma viena iš II priedo A dalyje pateiktų nuorodų.
5. Importo licencijos 24 skiltyje nurodomas vienas iš II priedo B dalyje pateiktų įrašų.
5 straipsnis
1. Importo licencijos paraiškos teikiamos per pirmąsias septynias mėnesio, einančio prieš kiekvieną laikotarpio dalį, dienas.
2. Kartu su importo licencijos paraiška pateikiamas užstatas - 20 EUR už 100 kilogramų produktų svorio.
3. Valstybės narės ne vėliau kaip trečią darbo dieną po paraiškų pateikimo laikotarpio pabaigos Komisijai praneša apie visą prašomą kiekį, nurodytą kilogramais.
4. Importo licencijos išduodamos ne anksčiau kaip nuo septintos darbo dienos ir ne vėliau kaip iki vienuoliktos darbo dienos po 3 dalyje numatyto pranešimo laikotarpio pabaigos.
5. Komisija, jei reikia, nustato kiekį, kuriam nebuvo pateiktos paraiškos ir kuris yra automatiškai pridedamas prie kitai laikotarpio daliai nustatyto kiekio.
6 straipsnis
1. Nukrypstant nuo Reglamento (EB) Nr. 1301/2006 11 straipsnio 1 dalies antros pastraipos, iki kiekvienos kvotos laikotarpio dalies pirmo mėnesio pabaigos valstybės narės Komisijai praneša apie kilogramais nurodytą bendrą kiekį, kuriam išduotos to reglamento 11 straipsnio 1 dalies b punkte nurodytos importo licencijos.
2. Valstybės narės iki ketvirto mėnesio, einančio po kiekvieno metinio laikotarpio, pabaigos praneša Komisijai apie atitinkamu laikotarpiu faktiškai pagal šį reglamentą į laisvą apyvartą išleistą kiekį kilogramais.
3. Nukrypstant nuo Reglamento (EB) Nr. 1301/2006 11 straipsnio 1 dalies antros pastraipos, valstybės narės Komisijai praneša (pirmą kartą - kai praneša apie paskutinei laikotarpio daliai prašomą kiekį, antrą kartą - prieš pasibaigiant ketvirtam mėnesiui po kiekvieno metinio laikotarpio pabaigos) apie kilogramais nurodytą nepanaudotą kiekį, kaip nurodyta to reglamento 11 straipsnio 1 dalies c punkte.
7 straipsnis
1. Nukrypstant nuo Reglamento (EB) Nr. 1291/2000 23 straipsnio, importo licencijos galioja 150 dienų nuo pirmos tos laikotarpio dalies, kuriai jos išduotos, dienos.
2. Nukrypstant nuo Reglamento (EB) Nr. 1291/2000 9 straipsnio 1 dalies, importo licencijomis suteiktos teisės gali būti perleidžiamos tik tiems subjektams, kurie atitinka Reglamento (EB) Nr. 1301/2006 5 straipsnyje ir šio reglamento 4 straipsnyje nustatytus tinkamumo reikalavimus.
8 straipsnis
I priede nurodytiems produktams taikomos Susitarimo 4 straipsnyje numatytos kilmės taisyklės.
9 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2007 m. gruodžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 28 d.